b'\n_START_ARTICLE_\nLidija Kozlovi\xc4\x8d\n_START_SECTION_\n\xc5\xbdivljenje in delo\n_START_PARAGRAPH_\n\xc5\xa0tudirala je na ljubljanskiAkademiji za gledali\xc5\xa1\xc4\x8de, radio, film in televizijo, po diplomi pa se je zaposlila v Slovenskem stalnem gledali\xc5\xa1\xc4\x8du v Trstu, kjer je ustvarila tudi ve\xc4\x8dino svojih najpomembnej\xc5\xa1ih vlog. Njegova \xc4\x8dlanica je bila od leta 1965 do 1993, sodelovala pa je tudi z italijanskim gledali\xc5\xa1\xc4\x8dem Teatro stabile iz Trsta. Nastopala je tudi na Radiu Trst (v sloven\xc5\xa1\xc4\x8dini in italijan\xc5\xa1\xc4\x8dini) ter v ve\xc4\x8d italijanskih televizijskih filmih. Kadar je nastopala v italijan\xc5\xa1\xc4\x8dini, je uporabljala ime Lidia Coslovich. Odigrala je tudi nekaj vlog v slovenskih filmih, med katerimi je najbolj znana vloga mame v Sre\xc4\x8di na vrvici. Ukvarjala se je tudi s pedago\xc5\xa1kim delom. Za vlogo Anne v Brechtovi drami Bobni v no\xc4\x8di je leta 1971 dobila nagrado Bor\xc5\xa1tnikovega sre\xc4\x8danja, za ve\xc4\x8d vlog v tr\xc5\xbea\xc5\xa1kem gledali\xc5\xa1\xc4\x8du pa leta 1982 nagrado Pre\xc5\xa1ernovega sklada.\n_START_SECTION_\nFilmske vloge\n_START_PARAGRAPH_\nV slovenskih filmih je bila abonirana na vloge mater. Ta lik je upodobila v filmih Sre\xc4\x8da na vrvici (re\xc5\xbe. Jane Kav\xc4\x8di\xc4\x8d, 1977), Ko zorijo jagode (re\xc5\xbe. Rajko Ranfl,1978) in Kavarna Astoria (re\xc5\xbe. Jo\xc5\xbee Poga\xc4\x8dnik,1989). V manj\xc5\xa1ih vlogah je nastopila tudi v filmih La\xc5\xbenivka, Zgodba, ki je ni, Veselo gostivanje ter Do konca in naprej.'